Ħsieb minn Fr Michael Bugeja Ara l-qari kollu tal-quddiesa tal-lum: Ġw 6, 44-51 Donnu dik il-'ħadd' tagħti l-impressjoni li teskludi lil xi wħud. Iżda Ġesù mhux qed jgħid li l-Missier jagħżel lil min jiġbed lejn l-Iben. Qed jgħid li kulmin imur għandu jkun inġibed lejh mill-Missier. Kulħadd ikun mgħallem min Alla. Alla f'qalb kulħadd inissel ġibda lejn l-Iben. Huwa l-ispirtu ta' Alla li jgħallem lil kulħadd, lil kull bniedem u jħajru jersaq lejn Ġesù. Hija grazzja u don ta' mħabba għax l-Iben huwa t-triq, huwa l-verità u huwa l-ħajja. Ġesù wkoll huwa l-bieb li jiftaħ fuq dik it-triq, huwa d-dawl li jdawwal dik il-verità u huwa l-ħobż li jgħajjex dik il-ħajja. Bih, fih u miegħu; kollox isir bih u mingħajru ma jsir xejn. Jista' l-bniedem jilludi lilu nnifsu u jfassal Kristu għalih u jiġġustifika għemilu, anke jekk żbajlajt skont il-verità ta' Alla, bil-kristu li jkun ħoloq għalih innifsu. Anke b'dan il-ġesù kristu maħluq u mfassal skont ix-xbieha tal-bniedem li ħolqu, il-bniedem jista jsejjaħ l-abjad iswed u l-iswed abjad. Ħafna għamlu hekk u għadhom jagħmlu hekk sallum. Il-bniedem li jinġibed lejn dan il-kristu mhux jagħti kas tal-ġibd ali jnissel fih Alla, mhux jagħti kas tat-tagħlim ta' Alla, imma qed iqiegħed lilu nnifsu minfloku. Dan hu l-bniedem li jmut bil-ġuħ fit-triq li għażel għalih innifsu u fil-ħajja li jrid jgħix. Ġesù ma jippreżenta lilu nnifsu bħala il-kollox li bih naslu għan dil-Missier. Ġismi huwa l-ħajja tad-dinja għax min jieklu jkollu l-qawwa tiegħu, jinbidel fih. Meta nieħdu sehem fil-Liturġija, b'mod speċjali fil-Quddiesa, ma nkunux nirrepetu rit jew reċta, imma nkunu qed nieħdu sehem f'dak li hu ta' Alla. Bil-misteru ta' dan l-ilma u l-inbid, ikollna sehem minn natura divina ta' Kristu kif hu jissieħeb magħna fin-natura tagħna l-bnedmin. Hemm nisimgħu il-Klema li tiftħilna għajnejna u timlilna qalbna bit-tama, li minkejja li t-triq tidher kultant wieqfa, il-verità tidher sfida kbira u l-ħajja bla sens, għal Alla kollox jista' jkun u la Alla hu magħna min jista' jkun kontra tagħna u jirbħilna! Hemm nieklu l-ikel li hu Kristu nnifsu biex jibdilna fih, biex kull nifs li nieħdu u joħroġ lura fi kliem u kull pass li nagħmlu, li jqarribna lejn il-għan, ikunu nfus u passi tiegħu; hu stess ikun u bih stess noqorbu lejh u fih stess ningħaqdu miegħu.
L-Evanġelju tal-Ħamis 19 ta' April 2018